Dinasti Goryeo

Goryeo atau Koryŏ (Jawi: ݢوريو, Hangul: 고려, Hanja: 高麗) adalah dinasti atau wangsa yang diasaskan oleh Maharaja Taejo pada tahun 918 M. Nama Korea berasal daripada kerajaan ini. Dinasti Goryeo telah menggabungkan Tiga Kerajaan Akhir iaitu Silla, Hubaekje dan Taebong (Hugoguryeo) pada tahun 936 M dan memerintah sebahagian besar semenanjung Korea. Kerajaan ini kemudiannya jatuh setelah dikuasai oleh Dinasti Joseon pada tahun 1392. Goryeo telah meluaskan wilayah kekuasaannya sehingga ke Wonsan (kini sebuah bandar di Korea Utara) di timur laut, Sungai Amnok dan seluruh semenanjung Korea (1374).

Dua penemuan berharga daripada zaman ini ialah tembikar Goryeo serta Tripitaka Koreana iaitu sebuah kitab agama Buddha yang diukir pada 80,000 blok kayu dan disimpan di kuil Haeinsa, Gyeongsangnam-do, Korea Selatan. Selain itu, pada era ini juga sistem taip cerai (movable type) berasaskan logam pertama di dunia telah dihasilkan dalam dinasti Goryeo ini pada tahun 1234 dan buku logam taip cerai tertua yang masih wujud iaitu Jikji pada tahun 1377.

Pada 668 Masihi, Silla telah menawan Baekje dan Goguryeo dengan pakatan Dinasti Tang tetapi pada akhir abad ke-9, ia mula goyah dan raja telah ditekan oleh para negarawan yang berkuasa.

Rujukan
 Vermeersch, Sem. (2008). The Power of the Buddhas: the Politics of Buddhism during the Koryǒ Dynasty (918-1392). Cambridge: Harvard University Press. 13-ISBN 9780674031883/10-ISBN 0674031881;  OCLC 213407432

Pautan luar

  Dinasti Koryo
  Dinasti Goryeo

*
Kategori:Bekas negara
Kategori:Sejarah Korea
Kategori:Bekas negara dalam sejarah Korea